Ai, la tardor. És un període quan tothom fa plans, comença nous projectes, noves idees.
Comença una cosa que és molt important, i és una nova temporada, un nou any del procés educatiu.
A les escoles, a les universitats... I quina característica de l'educació és la més important?
Fins i tot després, o sobretot després d'acabar el procés d'educació oficial... La constància.
Seguir aprenent durant tota la vida. Molt bé... Això va ser un petit problema per a Catalantatge: la constància.
En aquesta temporada, que comença el 26 de setembre, el Dia Europeu de les Llengües,
començarem una temporada amb constància.
Abans no es va poder, per més d'una raó que trigaria una bona estona explicar,
però ara intentarem fer-ho com s'ha de fer.
Benvinguts a un nou episodi de Catalantatge, on fem que aprendre català sigui tan fàcil
com gaudir d'un bon pa amb tomàquet!
Les emocions
Si alguna vegada has volgut dir: "estic tan feliç que podria saltar com una cabra boja",
és el teu episodi.
Anem a descobrir com podem expressar els nostres sentiments
de manera autèntica i, si es pot, divertida.
Exactament com per al pa amb tomàquet i tot allò que és realment bo a la vida,
hem de fer almenys una mica d'esforç. Almenys una mica.
Tots tenim emocions, excepte potser els robots, i una de les dues gosses que tenim a casa meva
que sembla tenir la fam com a l'única emoció.
Aquí tens una sèrie d'adjectius per a cada emoció que vaig triar.
Anirem veient les emocions i els adjectius, segons la intensitat, per que puguis expressar-te com Déu mana.
Alegria
Estic satisfeta quan les coses han anat bé, com si hagués acabat, per exemple, una tasca que em feia molta mandra.
Si estic més animada, puc dir: "estic contenta", com quan trobo una moneda de dos euros per terra.
Si la cosa, el sentiment d'alegria és més intens, estic feliç. Per exemple, després d'una bona sorpresa d'aniversari.
Si estic al límit de l'emoció, com quan el meu equip guanya la Liga, estic exultant.
Quan la felicitat em sobrepassa (una pizza gràtis, per sempre!), estic eufòrica.
Tristesa
Estic decebuda quan alguna cosa no surt com esperava.
Si la cosa va a pitjor, puc dir que estic trista, com quan m'adono que la meva sèrie preferida s'ha acabat per sempre.
Si la tristesa augmenta, puc dir: "estic abatuda", com si hagués perdut alguna cosa molt estimada.
Si el malestar és profund, estic desolada. Si ja no puc més, estic destrossada.
Por
Si sento un lleuger malestar, estic inquieta.
Quan tinc por, però no és massa greu, com quan m'espanta una ombra, estic espantada.
Si la por és més gran, com veure un ratolí a la cuina, estic atemorida.
Si estic davant d'una situació realment aterridora, com veure una aranya gegant, estic paralitzada pel pànic.
Enuig
Quan alguna cosa m'irrita, però encara ho puc gestionar, estic molesta, com quan algú fa soroll mentre treballo.
Si em molesta una mica més, estic frustrada, i no se m'acut millor exemple que la gent que badalla en veu alta,
o fins i tot ronca, durant una representació de teatre. A més de ser frustrant, és una vergonya.
Quan la cosa va a pitjor, estic irritada, com si m'haguessin tallat mentre conduïa.
Si ja estic molt enfadada, estic enfurismada.
I quan arribo a un estat de ràbia total, estic furiosa! Però a això no volem arribar, no?
Sorpresa
Quan alguna cosa em sorprèn lleument, estic desconcertada, com si algú hagués fet alguna cosa inesperada, però petita.
Si la sorpresa és més gran, estic sorpresa.
I aquí, atenció. Jo us dono exemples amb els adjectius en femení.
Els adjectius en masculí sovint porten un accent. Per exemple, "sorprès". És una "e" oberta.
Seguim.
Si l'impacte és considerable, com quan algú fa un regal inesperat, estic impressionada.
Això pot ser tant positiu com negatiu.
Et pot impressionar un regal molt bonic, però també podries estar impressionat per un regal horrible, no?
Si la sorpresa em deixa amb la boca oberta, estic estupefacta.
I això a qui parli castellà li semblarà molt conegut.
Si el xoc és tan gran que no sé com reaccionar, estic atònita: no puc fer ni tan sols un so.
Per a cada una de les emocions que acabo d'esmentar, i són cinc: alegria, tristesa, por, enuig i sorpresa,
tenim frases fetes i expressions. No és el mateix dir "estic contenta" que dir-ho amb una mica de gràcia".
El català és molt més ric que només dir com ens sentim.
Una manera d'enriquir el nostre llenguatge és aprendre frases fetes i expressions típiques.
Us en porto algunes molt útils.
Alegria
Estic al setè cel!
Aquesta la fem servir quan estem a tope de felicitat, com si acabéssim de guanyar el sorteig de la tòmbola.
Per exemple, un bon pernil en la festa major d'un poble de l'interior de Catalunya.
No cap de goig! Ho dius quan ets tan feliç que aquest sentiment no cap al teu pit.
Per exemple, no cap de goig cada cop que tinc la meva neboda en braços.
És un sentiment que no tinc paraules per descriure.
Estic com un nen amb sabates noves!
Ideal per quan tens alguna cosa nova que t'encanta. M'he comprat una cafetera i estic com un nen amb sabates noves!
Perquè sabem que els nens saben mostrar la seva alegria quan reben una cosa nova.
"Estic tocada del bolet!" Estàs tan feliç que sembles fora de tu.
Per exemple, jo estava tocada del bolet després d'estar en un concert meravellós al Palau Sant Jordi de Barcelona.
"Tinc el riure als llavis!" Quan estàs a punt de riure per tot.
Des que m'han dit que vaig guanyar el concurs, tinc el riure als llavis.
"Estic com unes castanyoles!" Quan estàs molt animat. Amb les vacances a tocar, estic com unes castanyoles.
Tristesa
"Estic feta pols." Això es diu quan estàs molt trist o cansat emocionalment.
Després de veure la factura de l'electricitat, estic fet pols.
"Tinc el cor trencat." És el que dius quan una cosa t'ha afectat molt.
Em van cancel·lar la meva sèrie preferida i tinc el cor trencat.
"Estic feta una coca." Quan t'han xafat tant emocionalment que et sents totalment abatut.
Després de la ruptura, estic fet una coca.
"Tinc l'ànima als peus." Quan no tens ànims per res. Vaig suspendre l'examen i ara tinc l'ànima als peus.
"Em cau el món a sobre." Per quan una notícia et colpeja fort.
Per exemple: "Quan em van dir que la feina no anava bé, em va caure el món a sobre."
Por
"Se'm posen els pèls de punta." Quan alguna cosa fa molta por.
Quan vaig veure aquell documental sobre serps, se'm van posar els pèls de punta.
"Tinc el cor a la boca." Saps aquest sentiment quan creus que el cor se t'escaparà per la boca de tanta por? És això.
Quan vaig veure el camió tan a prop, vaig tenir el cor a la boca!
"Se'm posa la pell de gallina." En una situació que et fa molta por o tens una sensació inquietant.
Com ja hem vist fins ara, moltes d'aquestes expressions i frases fetes són molt físiques.
Per exemple, aquesta de "se'm posa la pell de galina"... Tu, quan sents aquesta frase, ja tens una imatge al cap.
Coneixes aquesta sensació, perquè és molt probable que la vas viure.
Després tenim una expressió bastant col·loquial, i cada llengua té moltes d'aquestes.
"Estic cagant-me a les calces" (o als pantalons"). Quan tens moltíssima por.
Estava cagant-me a les calces mentre veia la pel·li de terror!
Enuig
"Estic que exploto!" Quan estàs tan enfadat que ja no pots més.
Després d'esperar quaranta minuts a la cua, estic que exploto!
"Veig vermell!" Frase típica quan no pots controlar la ràbia.
Quan em van saltar la cua, vaig veure vermell.
Senzillament, sents que la sang et puja al cap, més o menys...
"M'està pujant la mosca al nas." Una altra molt física... Et comences a enfadar.
Cada vegada que m'interromps, m'està pujant la mosca al nas! (Una cosa molt molesta...)
"Estic que trino!" Quan estàs molt enfadat.
Quan vaig veure que no em van convidar, estava que trinava!
"Veig de tots colors!" Quan estàs tan enfadat que ja no saps com reaccionar.
Quan em van retallar el sou, vaig veure de tots colors!
I una que a mi m'encanta: "estic de mala lluna".
Es fa servir per expressar enuig. També quan algú està de mal humor sense una raó clara. Ha tingut un mal dia...
I un exemple... "Avui no em parlis gaire. M'he aixecat del llit amb el peu esquerre i estic de mala lluna."
Sorpresa
"M'has deixat bocabadada." Quan alguna cosa et sorprèn tant que et quedes amb la boca oberta.
És això d'"estupefacte", però més autèntic, més català.
Quan em vas dir que parlaves cinc idiomes, em vas deixar bocabadada.
"Estic flipant!" És una expressió col·loquial. Més moderna, si se'm permet fer aquest comentari.
Per expressar que alguna cosa et sorprèn, i bastant.
Quan vaig veure que havies cuinat un menú de tres plats, estava flipant!
"M'he quedat de pedra." Per quan no et pots moure de la sorpresa.
Quan vaig veure el regal que em vas fer, em vaig quedar de pedra.
"Em quedo amb un pam de nas!" Quan alguna cosa no surt com esperaves i et sorprèn.
Quan em van dir que no havien vingut, em vaig quedar amb un pam de nas!
"No sé si riure o plorar." Això és bastant evident, crec. Però, et diré que es fa servir quan alguna cosa és
tan sorprenent que no saps realment com has de reaccionar.
Quan em van dir que havia guanyat, no sabia si riure o plorar.
Vegem ara com podríem reaccionar en situacions concretes. Perquè la vida està plena de sorpreses i de moments
per expressar com ens sentim.
Quan algú et dona bones notícies, pots dir: "Quina il·lusió!" o "Estic molt contenta per tu!" (o per vosaltres, depèn).
Hi ha moltes més expressions, però això és només per indicar-te el camí.
"Has aprovat l'examen? Quina il·lusió!" I aquí és on se suposa que hauries de fingir
que no tens una mica d'enveja.
Males notícies. Aquí podem fer servir "quina pena".
O, per exemple, si algú et diu que va perdre una persona propera, "t'acompanyo en el sentiment".
Ai, han cancel·lat el festival de música. Quina pena!
Quan alguna cosa és totalment inesperada, pots dir "no m'ho puc creure" o "això és increïble".
Per exemple: "Has guanyat la loteria? No m'ho puc creure!"
Tot i que interiorment estiguis pensant: "espero que comparteixi..."
Si vols donar ànims a algú, pots dir "tot anirà bé" o "aquí estic per tu".
Sempre s'agraeix si mostres suport a la gent que tens a prop.
Sento molt que hagis perdut el teu peixet, però no t'amoïnis. Tot anirà bé. (No pel peixet, però...)
Alguns consells per millorar la teva expressió i mostrar les emocions.
Perquè, si només saps dir "està bé", et perds una part molt divertida de la llengua.
Primer consell: llegir o mirar sèries. T'ajudarà a veure com els personatges expressen les seves emocions.
A veure, qui no vol aprendre a dir "estic flipant" veient una sèrie d'intriga catalana?
Segon: practica. Amb amics, companys de feina... Deixa't anar!
I si no surt bé, sempre pots dir: "ups, m'he confós". Però practica!
Tercer: escoltar música o podcasts, sobretot els que parlen de les emocions.
Hi ha cançons que són veritables classes magistrals de com sentir intensament en català i expressar aquests sentiments.
Moltes gràcies per escoltar Catalantatge!
Si t'ha agradat l'episodi, no dubtis: comparteix-lo i subscriu-te per no perdre't els pròxims episodis.
Tria els canals de distribució que prefereixes dels que tenim disponibles.
Fins ben aviat!